Panhandle

In panhandle, letterlik: "panhânsel", is in ynformele Amerikaansk-Ingelske term foar in skerp útstykjend geografysk part fan in Amerikaanske steat. De oantsjutting is ûntliend oan in stâlpanne of in stropanne, dy't beide lange, fansiden útstykjende hânsels hawwe.

Amerikaanske panhandles
De Feriene Steaten telle tsien gebieten dy't wol omskreaun wurde as panhandles:
 gebiet omskriuwing oerflak ynwenners grutste stêd de Panhandle fan Alaska it útstykjende súdeastlike diel fan 'e steat Alaska91.010 km² 72.000  Juneau de Panhandle fan Floarida it útstykjende noardwestlike diel fan 'e steat Floarida29.275 km² 1.400.000 Tallahassee de Panhandle fan Idaho it útstykjende noardlike diel fan 'e steat Idaho54.419 km² 318.000  Coeur d'Alene de Panhandle fan Konettikut it (tige lytse) útstykjende súdeastlike diel fan 'e steat Konettikut249 km² 224.000  Stamford de Panhandle fan Marylân it útstykjende westlike diel fan 'e steat Marylân5.682 km² 493.000  Frederick de Panhandle fan Nebraska it útstykjende noardwestlike diel fan 'e steat Nebraska36.925 km² 88.000  Scotsbluff de Panhandle fan Oklahoma it útstykjende noardwestlike diel fan 'e steat Oklahoma14.728 km² 29.000  Guymon de Panhandle fan Teksas it útstykjende noardlike diel fan 'e steat Teksas66.884 km² 428.000  Amarillo de Eastlike Panhandle fan West-Firginia it útstykjende eastlike diel fan 'e steat West-Firginia9.062 km² 261.000  Martinsburg de Noardlike Panhandle fan West-Firginia it útstykjende noardlike diel fan 'e steat West-Firginia1.556 km² 132.000  Wheeling
Dêrby moat oantekene wurde dat de Panhandle fan Alaska ornaris bekend stiet as Súdeast-Alaska en dy fan Marylân as West-Marylân. Hoewol't ek de steat Utah yn it noardwesten in útstykjend diel hat, wurdt dat frjemd genôch nea in panhandle neamd.

Oar gebrûk fan 'e term
It gebrûk fan 'e term panhandle is yn 'e regel beheind ta de Feriene Steaten. Soms wurdt yn Amerikaanske literatuer in útstykjend diel fan in oar lân of subnasjonaal gebiet foar in panhandle oanmurken, lykas it noardlike diel fan it Kanadeeske Yukon-territoarium, it westlike part fan Eastenryk (besteande út Foararlberch, Tiroal en Saltsburch) of de Kaprivy-stripe fan Namybje. As men nei de kaart fan Fryslân sjocht, dan soe bygelyks it âlde Skoatterlânske diel fan 'e gemeente It Hearrenfean (mei plakken as Nijhoarne en Jobbegea) foar in panhandle oanmurken wurde kinne. In skiereilân, dat op deselde manear útstykje kin, wurdt lykwols nea as panhandle oantsjutten; it gebrûk fan 'e term is beheind ta gebieten dy't (fierhinne) omjûn wurde troch lân.

Bootheels
In útstykjend diel fan in Amerikaanske steat dat minder breder is as dat it lang is, wurdt yn 'e regel net in panhandle, mar in bootheel ("learshakke") neamd. Foarbylden fan sokke kriten binne de Hakke fan Missoery, yn súdeastlik Missoery; de Hakke fan Alabama, yn súdwestlik Alabama; de Hakke fan Mississippy, yn súdeastlik Mississippy; en de Hakke fan Nij-Meksiko, yn súdwestlik Nij-Meksiko.

Kategory:Geografy fan de Feriene Steaten

Kategory:Lienwurd út it Ingelsk